Rogier van der Weyden

**Rogier van der Weyden** (1399./1400. - 18. lipnja 1464.) je bio flamansko-nizozemski slikar rane renesanse koju nazivamo i „Nordijska renesansa“.

## Biografija

*Van der Weyden* na nizozemskom znači: „od pašnjaka“. Rogier je u svom rodnom Тournaiju, već 1427. god. Postao učenikom slavnoga slikara Roberta Campina, poznatog kao „Majstor iz Flemalea“.

Službeni slikar grada Bruxellesa postao je 1435. god., a potvrđeno je kako je boravio u Italiji od 1440.-1450-ih (u Rimu, Firenci i Ferrari). Začudo, ova posjeta nije utjecala na njegov osebujni slikarski stil. Ostatak života proveo je u Bruxellesu.

Kao izuzetno utjecajan slikar, van der Weyden je polovicom 15. stoljeća ustanovio radionicu uživajući veliki ugled i izvan vlastite zemlje, a tehnička spretnost i samopouzdanje naveli su ga na preuzimanje monumentalnih narudžaba. Poznavali su ga i posjećivali mnogi talijanski umjetnici s kojima je razmjenjivao ideje i tehnike, a u svom ga djelu *De Icona* (O slici) spominje i talijanski humanistički teolog Nikola Kuzanski.

## Djelo

Rogierove žive i izražajne, ali suptilne slikarske kompozicije, snažno su utjecale na Flamansku i Njemačku umjetnost. Njegova djela su u Italiji potakla umjetnike da populariziraju uljene boje.

Premda nije poznavao Jan van Eycka, sigurno je bio upućen u njegov rad jer je način na koji je upotrebljavao uljene boje i pozornost detaljima svojstveno obima autorima. Naime, važnije mu je prikazivanje ljudskih osjećaja od lirskog realizma, što se može vidjeti po emotivnosti i dramatičnosti kompozicija kao što je njegovo remek-djelo „Skidanju s križa“ (1435.-40.), djelo koje je daleko snažnije i emotivnije od djela Roberta Campina i Jana van Eycka. Također je van der Weyden, za razliku od Van Eycka, imao običaj da nacrta detalje prije nanošenja boje.

Umjetnička ocjena o njemu se temelji na još nekoliko djela koja mu se prepisuju, među kojima je i *[[Posljednji sud]]* (1444.-1448.) naručen za Hôtel-Dieu (konačište za hodočasnike) u burgundskom gradiću Beaune. To je veliko, ambiciozno djelo koje na devet drvenih ploča prikazuje konačno suđenje dušama.

Njegov najznačajniji učenik je bio Hans Memling.

### Najvažnija djela

* Skidanje s križa (1435.-1440.), Prado, Madrid
* Sveti Luka slika Gospu (1435.-1440.), Muzej umjetnosti, Boston
* Oltar Miraflores (око 1440)., Državni muzej, Berlin
* Oltar s raspelom (1445.), Muzej povijesti i umjetnosti, Berlin
* *Vladelin* triptih (1445.-1450.), Državni muzej, Berlin
* Sveti razgovori (1450)., Državni muzej, Frankfurt 
* *Braque* triptih (1450)., Louvre, Pariz
* Posljednji sud (1451.), Hospital, Beaune (Francuska)
* Poklonstvo mudraca (око 1455.), Stara pinakoteka, München
* Portret kralja Filipa Dobrog (око 1456.-1458.), Muzej umjetnosti, Antwerpen
* Portret Karla Smjelog (око 1456.-1458.), Muzej umjetnosti, Bruxelles
* Bogorodica s djetetom (1460.), Državni muzej, Berlin
* Francesco d'Este (око 1460.), Metropolitan muzej, New York
* Oplakivanje Krista (1465.), Državni muzej, New York

## Galerija

datoteka:Rogier van der Weyden 029.jpg|Portret mlade žene
datoteka:Rogier van der Weyden 001.jpg|Posljednji sud
datoteka:Rogier van der Weyden 002.jpg|Detalj Posljednjeg suda
datoteka:Philip the good.jpg|Portret Filipa Dobrog
datoteka:Van-der-Weyden-Pieta.jpg|Oplakivanje Krista 
datoteka:Workshop of Rogier van der Weyden - Polyptych with the Nativity, mid-15th century, Metropolitan Museum of Art.jpg|Poliptih Rođenja Krista
datoteka:Rogier van der Weyden 009.jpg|Poklonstvo mudraca
datoteka:Rogier van der Weyden 024.jpg|Francesco d'Este


## Vanjske veze
* Rogier van der Weyden na Web Gallery of Art
* Rogier van der Weyden (online galerija)